Eskom kry onder meer diesel by tandartsFoto: Reint Dykema Dr. Mazine Kekana, ŉ tandarts, se maatskappy KEKOIL en Monica Nkosi, ŉ skoonheidskundige, se maatskappy Kamoso Fuels het glo kontrakte met Eskom. Volgens die Sunday Times was albei maatskappye groentjies in die energiesektor toe hulle die kontrakte gekry het en voldoen nie aan Eskom se kriteria vir swart ekonomiese bemagtiging nie. Kekana het glo aan die koerant bevestig dat sy diesel aan Eskom voorsien en aan die kragvoorsiener se SEB-kriteria voldoen. Nkosi het bevestig dat haar maatskappy al diesel aan Eskom voorsien het. Sy het egter gesê daar is nie ŉ “formele kontrak” tussen hulle nie. Kekana en Nkosi se maatskappye is glo albei bieërs vir ŉ multimiljoenrand-tender om diesel aan Eskom se Ankerlig-kragsentrale in Atlantis in die Wes-Kaap te verskaf. Die DA het intussen gesê hy sal Lynne Brown, minister van openbare ondernemings, versoek om ŉ ondersoek van stapel te stuur na Eskom se verkrygingsprosesse vir diesel. Eskom se raad het Donderdag aangekondig dat hy vier van sy bestuurslede, onder wie sy uitvoerende hoof, tydelik geskors het terwyl ŉ ondersoek gedoen word na die kragvoorsiener se sake en uitdagings.